דלק מוטורס, יבואנית פורד לישראל, יוצאת במבצע על פורד פיאסטה עד לתאריך 07.06.2015. במסגרת המבצע מוצעת פורד פיאסטה בגרסת טרנד עם מנוע 1.6 ליטר ותיבת הילוכים רובוטית כפולת מצמדים במחיר 95,000 ₪ המגלם הנחה של 5,000 ₪ ממחיר המחירון העומד על 100,000 ₪. דלק מוטורס תעניק חמש שנות אחריות על תיבת ההילוכים הרובוטית PowerShift המותקנת גם בפורד פוקוס, בעקבות תלונות מצד לקוחות על אמינותה.
פורד פיאסטה שבמבצע מצויידת במנוע בנזין ארבעה צילינדרים בנפח 1.6 ליטר המפיק 105 כ"ס ומומנט מרבי של 15.3 קג"מ המאיץ את הפיאסטה מאפס למאה קמ"ש תוך 10.5 שניות ומציג צריכת דלק ממוצעת של 17 ק"מ לליטר לפני הצהרת היצרן. רשימת האבזור בדגם כוללת בין היתר שבע כריות אוויר, מערכת שמע מקורית נשלטת מההגה, שקעי USB ו- AUX, בקרת אקלים, הגה מחופה עור, ומערכת My Key המאפשרת להגביל את מהירות הנסיעה עבור נהגים מסויימים ברכב.
בשבוע שעבר דיווחה פורד על מגוון חידושים שהכניסה לדגמי 2015 ביניהם שלושה צבעי מרכב חדשים עם אפשרות לצביעת גג בצבע שונה, ומנועי דיזל נקיים יותר. גרסאות טיטניום וספורט המאובזרות מקבלות אפשרות למנוע 1.0 ליטר טורבו בהספק 140 כ"ס, חישוקי 16 אינץ' בעיצוב חדש, וריפודים חדשים. גרסת טרנד מקבלת תאורת יום מסוג LED וידית בלם יד מחופה עור כסטנדרט. השמועות מדברות על כך שדור חדש לפיאסטה יוצג בשנה הבאה, הדבר אינו מפתיע שכן הדור הנוכחי הושק עוד בשנת 2008.